### NN 81/2021 (16.7.2021.), Presuda Visokog upravnog suda Republike Hrvatske poslovni broj: Usoz-37/20-11 od 11. lipnja 2021.

VISOKI UPRAVNI SUD REPUBLIKE HRVATSKE

1512

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, mr. sc. Inge Vezmar Barlek, Dijane Vidović i Eveline Čolović Tomić, članica vijeća, te više sudske savjetnice Tatjane Ilić, zapisničarke, u postupku ocjene zakonitosti općeg akta pokrenutom u povodu prijedloga F. T. j.d.o.o., N., na sjednici vijeća održanoj 11. lipnja 2021.

presudio je

Ukida se Program mjera poticanja poduzetništva na području Grada Malog Lošinja za razdoblje 2018. – 2020. god. (Službene novine Primorsko-goranske županije, broj 35/18)

Obrazloženje

1. Uvodno navedeni predlagatelj predložio je pokretanje postupka ocjene zakonitosti Program mjera poticanja poduzetništva na području Grada Malog Lošinja za razdoblje 2018. – 2020. god (Službene novine Primorsko-goranske županije, broj 35/18, dalje: Program). U prijedlogu navodi da je program donijela gradonačelnica pa osporava nadležnost za donošenje takvog akta, ističe pogreške u proceduri donošenja Programa i ukazuje na diskriminatorno propisana ograničenja u članku 12. Programa. Predlaže Sudu da, nakon provedenog postupka, ovaj opći akt ukine.

2. U svojem očitovanju na prijedlog gradonačelnica Malog Lošinja navodi da je akt važeći i da je poslan na suglasnost Ministarstvu financija, zajedno s godišnjim izvješćima o dodijeljenim potporama za 2018. i 2019. te je to Ministarstvo prihvatilo i Program i izvješća.

3. U odnosu na ograničavanje uvjeta za odobravanje potpore navodi da bi se, bez normiranog ograničenja, na natječaj za dodjelu potpore mogli javiti svi zaposlenici gradske uprave i članovi njihovih obitelji i time biti privilegirani u odnosu na ostale.

4. Sporni opći akt je donijela gradonačelnica Grada Malog Lošinja na temelju članka 48. Zakona o lokalnoj i područnoj (regionalnoj) samoupravi (»Narodne novine« br. 330/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 i 123/17, dalje: ZoLP(R)S), članka 11. st. 2. Zakona o poticanju razvoja malog gospodarstva (»Narodne novine« RH, br. 29/02, 63/07, 53/12, 56/13 i 121/16, dalje: Zakon o poticanju), članka 66. Zakona o poljoprivredi (»Narodne novine« br. 30/15, dalje: ZoP) i članka 47. Statuta Grada Malog Lošinja (Službene novine Primorsko-goranske županije broj 26/09, 31/09, 10/13 i 24/17) i Projekcije Proračuna Grada Malog Lošinja za 2018. – 2020. godinu (Službene novine Primorsko-goranske županije broj 38/2017).

5. Odredba članka 48. ZoLP(R)S-a propisuje nadležnosti gradonačelnika te određuje da gradonačelnik priprema prijedloge općih akata, izvršava ili osigurava izvršavanje općih akata predstavničkog tijela, upravlja prihodima i rashodima jedinice lokalne, odnosno područne (regionalne) samouprave, u skladu sa zakonom i statutom, odlučuje o drugom raspolaganju imovinom u skladu s ovim Zakonom, statutom jedinice i posebnim propisima, i drugo.

6. Prema stavku 2. ovog članka, kada odlučuje o raspolaganju imovinom gradonačelnik, može odlučivati o visini pojedinačne vrijednosti do najviše 0,5 % iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom.

7. Predmetni program obuhvaća više vrsta korisnika poticaja i različite iznose poticaja, kao dijela sustava državnih potpora, koje dodjeljuje jedinica lokalne samouprave iz svojeg proračuna.

8. Prema tome, radi se o raspolaganju koje reguliraju brojni propisi i nadziru središnja državna tijela i Europska komisija pa je, s obzirom na značaj državnih potpora u koje spadaju i potpore u nadležnosti jedinica lokalne samouprave, po ocjeni ovog Suda, donošenje Programa davanja potpora na razini jedinica lokalne i područne samouprave u ingerenciji predstavničkog, a ne izvršnog tijela te jedinice.

9. Navedeno proizlazi i iz članka 35. ZoLP(R)S-a kojim se određuju nadležnosti predstavničkog tijela među kojima je i donošenje odluka i drugih općih akata kojima uređuje pitanja iz svojeg samoupravnog djelokruga i članka 11. stavak 2. Zakona o poticanju, koji određuje da jedinice lokalne i područne samouprave izrađuju vlastite programe i planove za pripremu strateških i drugih akata i, između ostalog, predlažu poticajne mjere iz svojeg djelokruga.

10. Prema odredbi članka 66. ZoP-a mjere državne potpore moraju biti usklađene s Nacionalnim programom ruralnoga razvoja, propisima iz članka 8. ovoga Zakona i pravilima Europske unije o državnim potporama, davatelji potpore su središnja tijela državne uprave, jedinice lokalne i područne (regionalne) samouprave te svaka pravna osoba koja dodjeljuje državne potpore, a sredstva za potpore se moraju osigurati u proračunima.

11. Kako se dio potpora iz predmetnog programa odnosi na provođenje mjera ruralnog razvoja, prema članku 12. ZoP-a jedinice lokalne i područne (regionalne) samouprave ih mogu provoditi pod uvjetom da su iste odobrene od strane Ministarstva i Europske komisije u skladu s pravilima za državnu potporu iz članka 66. tog Zakona.

12. Iz očitovanja donositeljice Programa proizlazi i to da, prije donošenja, Program nije dostavljen Ministarstvu poljoprivrede, već Ministarstvu financija, iz čega proizlazi da je povrijeđena i procedura donošenja Programa.

13. S obzirom na to da je po ocjeni Suda predmetni Program donijelo nenadležno tijelo, ostali prigovori podnositelja nisu razmatrani.

14. Slijedom iznesenog, na temelju članka 86. stavka 3. ZUS-a, odlučeno je kao u izreci ove presude.

Poslovni broj: Usoz-37/20-11

Zagreb, 11. lipnja 2021.

Predsjednica Vijeća
 Senka Orlić-Zaninović, v. r.